P r e d k l a d a c i a   s p r á v a

	Na pozvanie predsedu vlády Slovenskej republiky Mikuláša Dzurindu sa dňa 24. novembra 2005 uskutoční oficiálna návšteva predsedu vlády Ukrajiny Jurija Jechanurova v Slovenskej republike.
	Návšteva je recipročnou návštevou k predchádzajúcej oficiálnej návšteve predsedu vlády SR Mikuláša Dzurindu na Ukrajine v dňoch 21. a 22. júna 2004, ktorá sa uskutočnila na pozvanie premiéra Viktora Janukovyča. Počas oficiálnej návštevy sa predseda vlády SR stretol s vtedajším lídrom opozície V. Juščenkom a navštívil Užhorod, kde rokoval s predstaviteľmi oblastnej administratívy a prijal zástupcov slovenskej národnostnej menšiny žijúcej v Zakarpatskej oblasti. 
	Predmetom rozhovorov predsedov vlád počas nadchádzajúcej návštevy budú predovšetkým otázky slovensko-ukrajinských vzťahov, podpory SR snahám Ukrajiny o priblíženie sa k EÚ a NATO, otázky cezhraničnej a regionálnej spolupráce, ako aj aktuálne otázky medzinárodnej politiky. Partneri taktiež prerokujú otázky posilnenia hospodárskej spolupráce.